Хидрофорната помпа или система е устройство, което се използва за поддържане на постоянно водно налягане в затворена водоразпределителна система. Използва се за стабилизацията на налягането в сгради, кораби и други места, на които е нужно контролирано постоянно водно налягане.
Основната функция на този тип помпи за вода е да регулират налягането и да осигуряват непрекъснато подаване на вода в цялата система, независимо от колебанията във външния водоизточник.Хидрофорният съд е създаден да издържи огромно налягане. Обикновено системата съдържа пресостат за контролиране на налягането. Когато налягането падне под предварително зададения минимум, пресостатът дава сигнал на помпата да подаде по-голямо налягане, а когато достигне до максимума – дава сигнал на помпата да спре.